b'\n_START_ARTICLE_\nTammin Sursok\n_START_PARAGRAPH_\nTammin Pamela Sursok (s. 19. elokuuta 1983 Johannesburg) on Etel\xc3\xa4-Afrikassa syntynyt australialainen n\xc3\xa4yttelij\xc3\xa4 ja laulaja. H\xc3\xa4net tunnetaan parhaiten rooleistaan Dani Sutherlandina saippuasarjassa Home and Away, Colleen Carltonina Tunteita ja tuoksuja -sarjassa sek\xc3\xa4 Jenna Marshallina nuortensarjassa Valehtelevat viettelij\xc3\xa4t (eng. Pretty Little Liars). Vuonna 2005 h\xc3\xa4n julkaisi ainoan albuminsa Whatever Will Be. H\xc3\xa4n on n\xc3\xa4ytellyt mm. elokuvissa Aquamarine (2006), Rajattu maa (2009) ja Tytt\xc3\xb6 ja villivarsa 2 (2010).\n_START_SECTION_\nUra\n_START_PARAGRAPH_\nSursok syntyi Johannesburgissa, mutta muutti Sydneyyn Australiaan 4-vuotiaana. H\xc3\xa4nen \xc3\xa4itins\xc3\xa4 on klassisesti koulutettu pianisti, joten Tammin kasvoi musikaalisessa ymp\xc3\xa4rist\xc3\xb6ss\xc3\xa4. Nuorena h\xc3\xa4n harrasti n\xc3\xa4yttelemist\xc3\xa4 Sydneyn musiikkiteatterissa, jossa h\xc3\xa4n opiskeli lavaesiintymist\xc3\xa4, tanssia ja laulua. H\xc3\xa4n valmistui erinomaisin arvosanoin draamaan ja puhetekniikkaan erikoistuneesta Trinity Collegesta. H\xc3\xa4n k\xc3\xa4vi Ravenswood School for Girls-nimist\xc3\xa4 tytt\xc3\xb6koulua Sydneyss\xc3\xa4. Koulun p\xc3\xa4\xc3\xa4tetty\xc3\xa4\xc3\xa4n h\xc3\xa4n sai sivuosan australialaisesta saippuasarjasta Home and Away._NEWLINE_Vuonna 2006 Sursok muutti Los Angelesiin jatkaakseen n\xc3\xa4yttelij\xc3\xa4nuraansa, ja teki amerikkalaisen debyyttins\xc3\xa4 elokuvassa Aquamarine. H\xc3\xa4n sai my\xc3\xb6s Colleen Carltonin roolin saippuasarjasta Tunteita ja tuoksuja. T\xc3\xa4st\xc3\xa4 roolista h\xc3\xa4n voitti Daytime Emmy -palkinnon parhaana nuorena draamasarjan n\xc3\xa4yttelij\xc3\xa4n\xc3\xa4. Sursok j\xc3\xa4tti sarjan vuonna 2009 keskitty\xc3\xa4kseen muihin projekteihin. H\xc3\xa4n n\xc3\xa4ytteli Nickelodeonin tv-musikaalissa Spectacular!, jolle lauloi soundtrackin. Lis\xc3\xa4ksi h\xc3\xa4n esiintyi kahdeksassa Hannah Montanan jaksossa. Sursok on esitt\xc3\xa4nyt vuodesta 2010 l\xc3\xa4htien Jenna Marshallin roolia amerikkalaisessa nuorten j\xc3\xa4nnityssarjassa Valehtelevat viettelij\xc3\xa4t._NEWLINE_Sursok on naimisissa n\xc3\xa4yttelij\xc3\xa4-ohjaaja Sean McEwenin kanssa ja heill\xc3\xa4 on vuonna 2013 syntynyt tyt\xc3\xa4r Phoenix.'